**Symud**

**Hysbysiad Canal**

Mae Joan Anthony yn cofio: “Roeddem ni blant yn dwlu ar yr hen geffylau amyneddgar oedd yn tynnu’r cychod llwythog ar hyd y gamlas. Pan roedd ceffyl yn dod, roedd yn rhaid i chi wasgu lan yn erbyn y wal gerrig. Byddech chi’n gweld y carnau enfawr yn dod i lawr, ac efallai ffroeniad swnllyd gan y ceffyl yn eich taflu oddi ar eich echel bron! Roedd hi’n olygfa wledig ar hyd Heol y Gogledd y dyddiau hynny, bechgyn yn pwyso drosodd ac yn pysgota, ac yn Ffordd y Brenin byddai pobl yn taflu ceiniogau i’r gamlas a byddai bechgyn yn deifio amdanynt.”

O: Cardiff Remembered, Brian Lee

Llun: Doc Gabalfa, 1920au

**Gwisg tocynwraig tram**

Yn ystod y Rhyfel Byd Cyntaf, cymerodd menywod le nifer o’r dynion oedd i ffwrdd yn ymladd a daethant yn docynwyr a gyrwyr tramiau. I lawer ohonynt, dyma’u profiad cyntaf o weithio, gan newid eu bywydau mewn mwy nag un ffordd!

Mae mab Gladys Forrest yn cofio sut cyfarfu ei fam a’i dad: “Roedd fy mam yn gyrru tram trwy Gaerdydd, ac fe gafodd hi ddamwain fach gyda thacsi...fy nhad oedd gyrrwr y tacsi hwnnw! Roedd fy rhieni yn arfer chwerthin am eu cyfarfyddiad doniol, ond doedd yr un ohonyn nhw’n fodlon cymryd cyfrifoldeb dros y ddamwain a ddaeth â nhw at ei gilydd! Roedd fy nhad arfer dweud mai bai fy mam oedd e, ond roedd hi’n dadlau i'r gwrthwyneb gan fod ei thram hi ar gledrau."

**Gwn byr (blunderbuss)**

Mae Dylan Jones, Curadur gydag Amgueddfa Cymru yn esbonio:

“Mae’r gwn blunderbuss hwn yn dyddio o 1800 ac roedd yn cael ei ddefnyddio ar y goets o Gaerdydd i Gloucester. Byddai coetsis a dynnwyd gan geffylau yn cario’r post a theithwyr ar draws y wlad mewn coets a byddai’r blunderbuss yn cael ei ddefnyddio i’w hamddiffyn rhag lladron pen ffordd.”

Poster yn hysbysebu’r goets o Gaerdydd i Lundain.

Byddai’r goets o Gaerdydd i Gloucester yn cymryd chwe awr a hanner i gwblhau’r daith. Heddiw, mae’n cymryd ychydig dros awr mewn car!

Llun: Roedd Yr Angel yn un o westai pwysicaf Caerdydd ac roedd yn fan aros i goetsis.

**Bathodynnau gyrrwr bws**

Roedd Robert Rogers yn gweithio ar y bysus am 40 mlynedd: “Roedd y blacowt yn peri problemau i’r bysus gan ei bod hi’n anodd gyrru yn y tywyllwch, ond ar yr un pryd roeddwn ni’n atgoffa’n hunan bod yn rhaid i fywyd fynd yn ei flaen – roedd pobl angen mynd o le i le ac roedd y bysus yn chwarae rhan bwysig yn y gymdeithas…roedd gen i gyfrifoldeb enfawr i sicrhau bod y teithwyr yn ddiogel.”

O: All Aboard! 100 years of trams, trolleys and buses in Cardiff

Daeth Peter Hill yn yrrwr bysus yn 1989: “Fe ges i’r bathodyn yma ar ôl pasio fy hyfforddiant PS3 a chael fy nhrwydded yrru bysus. Roeddwn i’n ei roi yn y twll botwm yng ngholer fy nghrys. Pe bai rhywun am gwyno, byddent yn cymryd eich rhif chi, roedd gan bob gyrrwr rhif, ac roedd gan y tocynwyr rhai gwyrdd. Pan oeddech chi’n hyfforddi, roedd yn rhaid i chi arwyddo contract o ddwy flynedd o ymrwymiad i’r cwmni. Pe bai chi’n torri’r contract, roedd yn rhaid i chi dalu’r arian ar gyfer eich hyfforddiant yn ôl!”

**Cloch tram**

Mae Marie Nuth yn cofio: “Byddwn i’n clywed y tram yn siglo lan y rhiw, yn canu’r gloch fel dyn gwyllt, a dyna oedd fy signal i redeg allan o'r siop [de] a chyfarfod y tocynnwr…byddai’n pasio can te peint i mi gyda phishyn chwech ynddo…byddwn i’n clywed y gloch yn canu eto [wrth iddyn nhw ddychwelyd ar eu taith] ac wrth i’r tram ddynesu, byddwn i wedi llenwi’r can te yn frysiog a’i basio i’r tocynnwr. Byddai’r broses yn cymryd eiliadau a byddai te ym mhobman. Ond ro’n i’n mwynhau gwneud te i’r tramiau…”

O: All Aboard! 100 years of trams, trolleys and buses in Cardiff

**Arwydd tram**

Mae Peter Saunders yn cofio: Gallech chi neidio ar y tram am geiniog a theithio’r holl ffordd i Barc Victoria. Byddem ni’n edrych allan drwy’r ffenestr ac yn gallu gweld y tram yn y derfynfa ar waelod y stryd [Pantmanmoor Road, Sblot]. A dyna pryd ro’ch chi’n gwybod i ddod allan o’r tŷ a’i ddal wrth y stop agosaf at y tŷ. Byddai’n rhaid i chi redeg!”

Mae Valerie James yn cofio: Roeddwn i dal yn ifanc iawn pan es i ar fy nhaith olaf ar yr hen dramiau – roedd gyrrwr a chasglwr tocynnau ar y rhain, ac os nad oedd y casglwr yn eich cyrraedd, byddech chi’n rhoi’ch arian yn y blwch wrth adael. Roedd pobl yn ddigon gonest i wneud hyn!

**Cerdyn swfenîr**

Rhoddodd Doreen Hayward y cerdyn hwn i’r amgueddfa: “Dyma’r swfenîr o’r daith awyren aeth fy mam arni yn y tridegau. Roedd hi’n awyren un sedd, roedd maes awyr bychan yn Pengam lle mae Texco Extra nawr. Aeth chwaer fy mam, Lill gyda hi yn gefn iddi! Wy ddim yn gwybod pa un aeth lan yn gyntaf. Pwy bynnag aeth olaf, fe wnaeth hi gadw’i gair i fynd lan. Roedd Lill wastad yn beio’i diffyg clyw ar fynd yn rhy uchel mewn awyren. 1930 oedd hwn – byddai wedi bod yn antur a hanner.”

Llun: Mae Awyr Trefol Caerdydd, Pengam 1953.

**Blwch pen taith tram**

Llun: Tramiau yn Heol y Dug, 1906.

Erbyn 1923 roedd tagfeydd traffig mor wael fel bod angen dymchwel adeiladau i ledaenu’r stryd.

**Cromliniau tram**

Mae Ian Titherington yn gweithio i Gyngor Caerdydd. Daeth o hyd i’r ‘troeon tramiau’ hyn yn ei swyddfa: “Dyma’r templedi a gafodd eu defnyddio i gastio holl rwydwaith tramiau Caerdydd. Byddai unrhyw gastiau yn gorfod bodloni union ddimensiynau'r adrannau dur hyn i sicrhau bod pob tram yn gallu rhedeg ar y cledrau newydd. Felly roedden nhw’n werthfawr iawn – roeddent yn cael eu cadw yn swyddfa Peiriannydd Cyngor Caerdydd – dan glo!”

Llun: Cledrau’r tramiau yn Heol y Dug, 1923.

**Bag tocynnwr**

Mae Valerie James yn cofio: “Erbyn i mi fynd i Ysgol Uwchradd Caerdydd, roedd y bysus troli’n cael eu defnyddio; y broblem fwyaf gyda’r rhain oedd pan roedd y polion uwchben yn datgysylltu wrth y rheiliau pŵer byddai’r bws yn stopio gweithio’n syth!”

Mae Barbara Stone yn cofio: “Fy nhad, Jim Stone, oedd yn gyfrifol am y confoi cyntaf o fysus troli i Gaerdydd. Roedd yn rhaid iddo fapio’r daith o Blackweir, gan wneud yn siŵr nad oedd pontydd isel na pheryglon eraill…roedd ganddo nifer o straeon diddorol, yn enwedig y tro y cafodd ddirwy am yrru’n gynt na’r cyfyngder cyflymdra o 17 milltir yr awr…y rheswm ei fod yn goryrru oedd, ar y pryd hwnnw, roedd cwmni bysus preifat yn teithio’r un llwybr ac roedd e’n rasio i gyrraedd y stop nesaf i gasglu'r teithwyr.”

O: Cardiff Voices, Brian Lee

**Peiriant tocynnau**

Dyma Lucie Connors, un o guraduriaid Stori Caerdydd, yn esbonio datblygiad trafnidiaeth yng Nghaerdydd:

“Doedd y person a roddodd y peiriant hwn i ni ddim yn siŵr p’un ai o dram, bws troli neu o fws y mae’n dod! Ond nid yw hynny’n syndod gan fod y mathau hyn o drafnidiaeth oll yn cael eu defnyddio ar yr un adeg yng Nghaerdydd. Defnyddiwyd tramiau trydan o 1902 tan tua 1950 ond roedd bysiau troli’n gyffredin rhwng 1942 a 1970. Ac mae bysiau modur wedi cael eu defnyddio o fewn ffiniau’r ddinas ers y 1920au!

Llun: Tram a fws troli

**Daliwr tocynnau a thocynnau**

Dechreuodd Bob Elson weithio ar y bysus troli yn 1963: “Roedd y bysus yn fawr, ond roedden nhw’n hawdd i’w gyrru. Dim ond gêr ymlaen ac yn ôl oedd ganddyn nhw. Pan oeddech chi’n gyrru, roedd yn rhaid i chi fod yn ofalus ar y cyffyrdd, neu’r *points* fel y byddem ni’n eu galw nhw. Byddai’n rhaid i chi fynd ar eu traws tua 8mya. Pe bai chi’n mynd tua 15mya byddai bŵm y bws yn datgysylltu oddi wrth y weiren…roedd polyn bambŵ tua 20 troedfedd o dan y bws yr oedd yn rhaid i chi ei ddefnyddio i roi'r bŵm yn ôl ar y weiren…roeddwn ni’n gwneud hyn fel yr arfer [un diwrnod] pan aeth [y gyrrwr] i ffwrdd i fyny Heol Eglwys Fair a fy ngadael i’n sefyll gyda pholyn 20 troedfedd yn fy llaw. Roedd yn rhaid i mi redeg ar ôl y bws ar hyd Heol Eglwys Fair fel rhyw fath o neidiwr polyn.”

**Hambwrdd swfenîr**

Mae Bill Julian yn cofio: “Roedd Becws Thomas ac Evans…yn gwneud bara blasus dros ben, a phan roedd y ffyrnau pobi’n cael eu hagor roedd y gwynt oedd yn dod ohonyn nhw’n ddigon da i’w fwyta, yn wahanol i’r tri bragdy a ffatri picl a jam Chivers yn Nhrelái. Yng nghefn y becws roedd stablau oedd yn gartref i hanner dwsin o geffylau. Roedd y rhain yn anifeiliaid da, cryf a dof oedd yn cario cynnyrch y becws o gwmpas y ddinas chwe diwrnod yr wythnos. Roedden nhw’n mynd â’r cynnyrch i dai yn ogystal â nifer o siopau.”

Llun: Harold Gosling ar ei rownd fara yn ardal Tredelerch, 1930.

**Plât wagon reilffordd**

Colin Heath roddodd hwn i’r amgueddfa:

“Ces i hwn wrth y fenyw wnaeth ei etifeddu. Roedd y platiau hyn yn cael eu defnyddio i adnabod wagenni. Byddai’n cael ei sgriwio ar ochr y wagen a, siŵr o fod, byddai’n cael ei baentio’n ddu gyda llythrennau gwyn. Enw’r perchennog fyddai ar draws y top, gyda rhif y wagen. Golyga hyn fod gan y perchennog hwn dros 200 o wagenni. Mae'n dweud Caerdydd ar y gwaelod, felly roedd y perchennog wedi'i leoli yma."

Llun: Roedd tua 120 milltir o reilffordd yn y dociau, oll mewn milltir sgwâr.